Geen borgtog vir Assange ondanks beslissing oor uitlewering | Maroela Media
'n Britse hof het Woensdag beslis dat die WikiLeaks-stigter Julian Assange in aanhouding moet bly terwyl die VSA appèl aanteken teen sy onlangse beslissing dat Assange nie aan die VSA uitgelewer moet word om klagtes van spioenasie in die gesig te staar vir die publikasie van honderdduisende geheime dokumente nie.
Regter Vanessa Baraitser wat Maandag geweier het om Assange se uitlewering aan die VSA toe te staan, het vandag in die hof gesê dat sou Assange vrygelaat word, daar "wesenlike gronde" is om te vermoed dat hy sal vlug en nie vir toekomstige appèlsittings sal opdaag nie.
"Billikheidshalwe moet die VSA my besluit kan betwis. As Assange gedurende hierdie proses op die vlug slaan, sal hulle die kans verloor om dit te doen," het Baraitser verduidelik.
Stella Morris, Assange se verloofde en die ma van hul twee kinders, het die beslissing as 'n teleurstelling bestempel en die Amerikaanse departement van justisie versoek om die aanklagte teen haar verloofde te laat vaar.